PTG ตัวจี๊ด! ลุยธุรกิจ non oil เต็มตัวปักธงรายได้ปีหน้าแตะแสนล้านบาท!
PTG ท้าชน! ลุยขยายสาขาปั๊มน้ำมัน ปักธงรายได้ปีหน้าแตะ 6 หลัก ลุยธุรกิจ non oil ต่อเนื่อง ฟากโบรกฯ แนะซื้อ ชูเป็น top pick กลุ่มพลังงาน 
14 ธ.ค. 2559

PTG ท้าชน! ลุยขยายสาขาปั๊มน้ำมัน ปักธงรายได้ปีหน้าแตะแสนล้านบาท ลุยธุรกิจ non oil ต่อเนื่อง ฟากโบรกฯ แนะซื้อ ชูเป็น top pick กลุ่มพลังงาน 
ผู้สื่อข่าวรายงานว่า นาย พิทักษ์ รัชกิจประการ ประธานเจ้าหน้าที่บริหารและกรรมการผู้จัดการใหญ่บริษัท พีทีจี เอ็นเนอยี จำกัด (มหาชน) หรือ PTG เปิดเผยว่า สำหรับรายได้ในปีนี้บริษัทคาดว่าจะอยู่ที่ประมาณ 6.5 หมื่นล้านบาท ขณะที่ตั้งเป้าปีหน้าแตะแสนล้านบาท หลังจากรุกแผนขยายสาขาสถานีบริการน้ำมันอย่างต่อเนื่อง ซึ่งจะมีสาขาบริการน้ำมัน 1,900 สาขาในปีหน้า และในปี 2565 แตะ 4,000 สาขา จากในปีนี้ซึ่งมีอยู่ทั้งหมด 1,450 สาขา
ขณะที่บริษัทยังรุกธุรกิจ non oil อย่างต่อเนื่อง อาทิ กาแฟพันธุ์ไทย ร้านกาแฟซึ่งให้บริการในสถานีบริการน้ำมันของ PTG โดยสิ้นปีนี้มีสาขาอยู่ทั้งหมด 57 สาขา ตั้งเป้ามี 200 สาขาในปีหน้า พร้อมลุยเปิดสาขาใหม่ปีละ 350-400 สาขา ตั้งแต่ปี 61 เป็นต้นไป ซึ่งตั้งเป้ามีกำไรจากร้านกาแฟปีละ 2,000 ล้านบาท ขณะเดียวกันบริษัทเดินหน้าขยายร้านสะดวกซื้อ max mart ในสถานีบริการน้ำมันอย่างต่อเนื่อง
นอกจากนี้บริษัทยังอยู่ระหว่างศึกษาธุรกิจศูนย์บริการดูแลซ่อมบำรุงรักษารถยนต์ครบวงจร (ออโต้แคร์) เน้นให้บริการลูกค้ารถบรรทุกสิบล้อ ซึ่งขณะนี้ในประเทศไทยยังไม่มีผู้ให้บริการดังกล่าว โดยคาดว่าจะสามารถเริ่มดำเนินการได้ภายในไตรมาส 2/60 ทั้งนี้ภายในปี 2571 สัดส่วนกำไรจากน้ำมันของบริษัทจะเหลือ 40% จากปัจจุบัน 97-98%
 
อนึ่งก่อนหน้านี้ บริษัทคาดว่าในปีนี้จะสามารถทำ EBITDA เติบโตได้ 60% จากปีก่อน ซึ่งสูงกว่าเป้าหมายที่ได้วางไว้ และคาดว่าปริมาณการขายน้ำมันทั้งปีจะเติบโตขึ้น 30% จากปีก่อน ขณะที่ไตรมาสสุดท้ายของปีนี้ บริษัทคาดว่าปริมาณการใช้น้ำมันจะเพิ่มสูงขึ้น เนื่องจากจะเข้าสู่ฤดูกาลท่องเที่ยว และเป็นช่วงจับจ่ายใช้สอย ส่งผลให้มีการขนส่งสินค้าเพิ่มมากขึ้น
รวมถึงบริษัทยังคงเดินหน้าเพิ่มพันธมิตรทางการค้าอย่างต่อเนื่อง เพื่อมอบสิทธิพิเศษให้แก่ลูกค้าผู้ถือบัตรสมาชิก PT Max Card นอกจากนี้ บริษัทยังได้เปิดตัวผลิตภัณฑ์น้ำมันเครื่องภายใต้แบรนด์ PT Maxnitron เพื่อเป็นทางเลือกให้ลูกค้าได้ใช้ผลิตภัณฑ์ที่มีคุณภาพในราคาที่คุ้มค่า 
ขณะเดียวกันบริษัทได้ดำเนินการอนุมัติให้บริษัท พีทีจี กรีน เอ็นเนอยี จำกัด ซึ่งเป็นบริษัทลูกเข้าลงทุนกับบริษัท เอี่ยมบูรพา จำกัด เพื่อจัดตั้งบริษัท อินโนเทค กรีน เอ็นเนอยี จำกัด ซึ่งเป็นบริษัทร่วมทุนเพื่อประกอบกิจการผลิต และจำหน่ายเอทานอล น้ำมันเชื้อเพลิงชีวภาพจากกากมันสำปะหลัง หรือแป้ง หรือผลิตภัณฑ์อื่นที่เกี่ยวกับแป้ง โรงงานผลิตเอทานอล โรงไฟฟ้าไบโอแก๊ส โรงไฟฟ้าชีวมวล และโรงไฟฟ้าทุกประเภท
  
ด้าน นักวิเคราะห์ บล.กสิกรไทย ระบุในบทวิเคราะห์ ว่า ผลประกอบการของ PTG นั้นดีขึ้นอย่างต่อเนื่อง ทั้งในด้าน market share และจำนวนสถานีบริการน้ำมันโดยในปีหน้าบริษัทตั้งเป้าที่จะเป็นที่ 1 ในด้านสถานีบริการน้ำมัน และจำนวนสมาชิก
ขณะที่ตั้งเป้าจะเป็นที่ 2 ในด้าน market share โดยกำไรหลักๆ จะโตมาจากธุรกิจน้ำมัน โดยจะมีธุรกิจ non-oil มาเสริม จากทั้งร้านกาแฟ มินิมาร์ท และน้ำมันเครื่อง ทั้งนี้บริษัทตั้งเป้าว่าส่วนแบ่งกำไรขั้นต้นจากธุรกิจ non-oil จะเพิ่มขึ้นจาก 8% ปัจจุบัน เป็น 10% ในปีหน้า คงประมาณการกำไรของเราสำหรับปี 2559-61 โดยชื่อว่า PTG จะทำกำไร new high อีกครั้ง ในไตรมาส 4/59 ที่ 340-380 ล้านบาท
ทั้งนี้คงคำแนะนำ “ซื้อ” สำหรับ PTG ด้วยราคาเป้าหมาย 33 บาท โดยยังชอบ PTG เป็น 1 ใน top pick สำหรับกลุ่มพลังงาน และสำหรับกลยุทธ์การลงทุนไตรมาส 4/59 นี้ด้วย